NÁRODNÁ RADA SLOVENSKEJ REPUBLIKY

**VI. volebné obdobie**

Číslo: 2253/2013

**794a**

**S p o l o č n á s p r á v a**

**výborov Národnej rady Slovenskej republiky o prerokovaní návrhu poslancov Národnej rady Slovenskej republiky Vladimíra Jánoša, Magdy Košútovej a Tibora Lebockého na vydanie zákona, ktorým sa mení a dopĺňa zákon č. 282/2002 Z. z., ktorým sa upravujú niektoré podmienky držania psov v znení zákona č. 102/2010 Z. z. (tlač 794) vo výboroch Národnej rady Slovenskej republiky v druhom čítaní**

 Výbor Národnej rady Slovenskej republiky pre pôdohospodárstvo a životné prostredie ako gestorský výbor k poslaneckému návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

 Národná rada Slovenskej republiky uznesením č. 1160 z 29. mája 2014 pridelila poslanecký návrh zákona na vydanie zákona, ktorým sa mení a dopĺňa zákon č. 282/2002 Z. z., ktorým sa upravujú niektoré podmienky držania psov v znení zákona č. 102/2010 Z. z. (tlač 794) na prerokovanie týmto výborom:

 **Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre pôdohospodárstvo a životné prostredie a**

**Výboru Národnej rady Slovenskej republiky pre verejnú správu a regionálny rozvoj**

 Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

 Výbory prerokovali predmetný poslanecký návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol poslanecký návrh zákona pridelený, neoznámili v určenej lehote gestorskému výboru žiadne stanovisko k predmetnému poslaneckému návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Výbory Národnej rady Slovenskej republiky, ktorým bol poslanecký návrh zákona pridelený zaujali k nemu nasledovné stanoviská:

 Ústavnoprávny výbor Národnej rady Slovenskej republiky neprijal uznesenie, nakoľko návrh uznesenia nezískal súhlas nadpolovičnej väčšiny prítomných poslancov.

Výbor Národnej rady Slovenskej republiky pre pôdohospodárstvo a životné prostredie uznesením č. 265 z 11. júna 2014 s poslaneckým návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre verejnú správu a regionálny rozvoj uznesením č. 173 z 12. júna 2014 s poslaneckým návrhom zákona **súhlasil** a odporučil ho Národnej rade Slovenskej republiky **schváliť.**

**IV.**

 Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

V čl. I 5. bode sa v úvodnej vete slová „d) a e)“ nahrádzajú slovami „d) až f)“ a za písmeno e) sa vkladá písmeno f), ktoré znie:

„f) psom so sprísneným držaním pes, okrem zvláštneho psa, patriaci k plemenu alebo typu psa uvedenému vo všeobecne záväznom právnom predpise vydanom podľa § 7b.“.

Vkladá sa definícia psa so sprísneným držaní, ktorým majú byť tie plemená a typy psov, ktoré určí vyhláškou MPRV SR.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V čl. I 6. bode § 2a ods. 1 a 3, § 2b ods. 2 písm. b) a c), ods. 3 písm. b) a ods. 5 sa za slová „nebezpečného psa“ vkladajú slová „alebo psa so sprísneným držaním“. Zároveň sa v § 2a ods. 4, § 2b ods. 2 písm. a) a d) a ods. 3 písm. a) za slová „nebezpečného psa“ vkladajú slová „a psa so sprísneným držaním“.

Vzhľadom na zavedenie kategórie psa so sprísneným držaním sa ustanovujú požiadavky, podmienky a povinnosti, ktoré sú obsahom sprísnenia držania takého psa.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V čl. I 6. bode § 2a ods. 3 sa na konci pripájajú tieto slová: „do doby, než získa odbornú spôsobilosť na ovládanie psa podľa odseku 1“.

Spresňuje sa povinnosť držiteľa psa odovzdať psa do držby odborne spôsobilej osoby, a to len na dobu, kým držiteľ psa nezíska odbornú spôsobilosť. Odborne spôsobilú osobu si vyberie držiteľ psa, napríklad prostredníctvom databázy absolventov kynologického školenia. Podmienky odovzdania do držby sa ponechávajú na držiteľovi a odborne spôsobilej osobe.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V čl. I 12. bode § 3 ods. 7 sa za slová „nebezpečný pes“ vkladajú slová „alebo pes so sprísneným držaním“.

Vzhľadom na zavedenie kategórie psa so sprísneným držaním sa ustanovuje kompetencia obce na výkon kontroly i vo vzťahu k psovi tejto kategórie.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V čl. I 13. bode § 4 ods. 2 prvej vete sa za slová „nebezpečný pes“ vkladajú slová „a pes so sprísneným držaním“ a v druhej a tretej vete sa za slová „nebezpečného psa“ vkladajú slová „a psa so sprísneným držaním“.

Vzhľadom na zavedenie kategórie psa so sprísneným držaním sa ustanovujú požiadavky, podmienky a povinnosti, ktoré sú obsahom sprísnenia vodenia takého psa.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V čl. I 13. bode v § 4 ods. 1 poslednej vete sa za slovo „mať“ vkladajú slová „známku a“.

Cieľom je ustanoviť povinnosť osoby, ktorá psa vedie, aby pes mal známku. Táto povinnosť v platnom zákone ako aj v poslaneckom návrhu zákona chýba.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V čl. I sa vypúšťa bod 15.

V záujme zachovania doteraz nadobudnutých návykov chovateľov v oblasti hygieny a veterinárnej prevencie prenosu zoonóz sa zachováva doterajšie znenie ustanovenia § 6, ods. 2.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V čl. I 17. bode § 7 ods. 1 písm. i) sa za slová „nebezpečného psa“ vkladajú slová „alebo psa so sprísneným držaním“ a v písmene k) sa slovo „septembra“ nahrádza slovom „novembra“.

V čl. I 21. bode § 7 ods. 2 písm. i) sa za slová „nebezpečného psa“ vkladajú slová „a psa so sprísneným držaním“.

V čl. I 22. bode § 7 ods. 3 písm. b) sa za slová „nebezpečného psa“ vkladajú slová „alebo psa so sprísneným držaním“.

V čl. I 26. bode § 7a ods. 1 písm. b) sa za slová „nebezpečného psa“ vkladajú slová „alebo psa so sprísneným držaním“.

K bodom 8 až 11. Vzhľadom na zavedenie povinností týkajúcich sa držania a vodenia psa so sprísneným držaním sa upravujú aj ustanovenia o priestupkoch. Zároveň sa v nadväznosti na úpravu prechodných ustanovení v § 8a mení i dátum na splnenie povinnosti podľa písmena k).

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V čl. I 26. bode sa v § 7b vkladá nové písmeno a), ktoré znie:

„a) zoznam plemien a typov psov so sprísneným držaním,“.

Doterajšie písmená a) až c) sa označia ako písmená b) až d).

Zároveň sa v doterajšom písmene c) za slová „nebezpečného psa“ vkladajú slová „alebo psa so sprísneným držaním“.

Vzhľadom na zavedenie kategórie psa so sprísneným držaním sa upravuje obsah vykonávacieho predpisu, ktorý vydá MPRV SR.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V čl. I 27. bod znie:

„ 27. Za § 8 sa vkladá § 8a, ktorý vrátane nadpisu znie:

„§ 8a

Prechodné ustanovenia k úpravám účinným od 1. septembra 2014

(1) Držiteľ nebezpečného psa podľa doterajšieho predpisu a držiteľ psa so sprísneným držaním je povinný do 31. mája 2015 získať odbornú spôsobilosť na ovládanie psa podľa § 2a ods. 2.

(2) Držiteľ nebezpečného psa podľa doterajšieho predpisu a držiteľ psa so sprísneným držaním je povinný do 31. mája 2015 mať chovný priestor alebo zariadenie na chov tohto psa a priestor strážený týmto psom schválený podľa § 2a ods. 4.

(3) Držiteľ psa je do 30. novembra 2014 povinný do evidencie nahlásiť údaje podľa § 3 ods. 3 písm. d), g) a h).

(4) Konania začaté a právoplatne neskončené podľa doterajšieho predpisu sa dokončia podľa doterajšieho predpisu.“.“.

Vzhľadom na zavedenie kategórie psa so sprísneným držaním je potrebné doplniť aj prechodné ustanovenia na účely splnenia povinností podľa tohto zákona. Vzhľadom na trvanie legislatívneho procesu sa menia dátumy v prechodných ustanoveniach. Zároveň sa dopĺňa prechodné ustanovenie vo vzťahu ku konaniam začatým podľa doterajšieho zákona.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

Za čl. I sa vkladá nový čl. II, ktorý znie:

„Čl. II

Zákon č. 39/2007 Z. z. o veterinárnej starostlivosti v znení zákona č. 99/2008 Z. z., zákona č. 274/2009 Z. z., zákona č. 299/2009 Z. z., zákona č. 391/2009 Z. z., zákona č. 342/2011 Z. z., zákona č. 242/2012 Z. z., zákona č. 42/2013 Z. z., zákona č. 145/2013 Z. z., zákona č. 387/2013 Z. z. a ...... sa dopĺňa takto:

V § 22 sa odsek 4 dopĺňa písmenom h), ktoré znie:

„h) rozhodnutie správneho orgánu o prepadnutí psa alebo zhabaní psa podľa osobitného predpisu.106a)“.

Poznámka pod čiarou k odkazu 106a znie:

„106a) § 7 ods. 6 zákona č. 282/2002 Z. z.., ktorým sa upravujú niektoré podmienky držania psov v znení zákona č. .../2014 Z. z.“.“.

Doterajší čl. II sa označí ako čl. III.

 Vzhľadom na doplnenie nového článku sa primerane upraví názov návrhu zákona.

V nadväznosti na čl. I 24. bod poslaneckého návrhu zákona je potrebné ustanoviť vo veterinárnom zákone ďalšiu podmienku, kedy je možné usmrtiť zviera, pretože platný zákon takúto možnosť nedáva.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V doterajšom čl. II sa slovo „júla“ nahrádza slovom „septembra“.

Vzhľadom na trvanie legislatívneho procesu sa presúva nadobudnutie účinnosti na neskorší dátum.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

 O bodoch spoločnej správy č. 1 až 15 hlasovať spoločne s návrhom gestorského výboru uvedené body **schváliť.**

**VI.**

 Gestorský výbor na základe stanovísk výborov k poslaneckému návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto poslaneckému návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky poslanecký návrh zákona na vydanie zákona, ktorým sa mení a dopĺňa zákon č. 282/2002 Z. z., ktorým sa upravujú niektoré podmienky držania psov v znení zákona č. 102/2010 Z. z. (tlač 794) **schváliť s pripomienkami.**

 Spoločná správa výborov Národnej rady Slovenskej republiky o prerokovaní poslaneckého návrhu zákona na vydanie zákona, ktorým sa mení a dopĺňa zákon č. 282/2002 Z. z., ktorým sa upravujú niektoré podmienky držania psov v znení zákona č. 102/2010 Z. z. (tlač 794) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 273 z 24. júna 2014.

 V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Magda  **K o š ú t o v á** v. r.

podpredsedníčka výboru